Diari Oficial de la Generalitat Valenciana


Sumari del DOGV 5913, del 15-12-2008 (2008/14409)

ORDRE de 9 de desembre de 2008, de la Conselleria de Benestar Social, per la qual es regulen i convoquen ajudes dirigides al sosteniment de centres de dia d'atenció especialitzada a menors, per a l'any 2009.
---------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5913

Data del DOGV
:   15-12-2008

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2008/14743


Data del document
:   09-12-2008

Organisme emissor
:   Conselleria de Benestar Social

Tipus de document
:   Ordre

Anàlisi jurídica

 Descriptors 

:   * ajuda pública
    * protecció de la infància
    * servei social
    * suport econòmic
    * equipament social

ORDRE de 9 de desembre de 2008, de la Conselleria de Benestar Social, per la qual es regulen i convoquen ajudes dirigides al sosteniment de centres de dia d'atenció especialitzada a menors, per a l'any 2009. [2008/14029]
La realització d'actuacions dirigides a previndre i impedir potencials situacions de risc o desemparament d'un menor constituïx una exigència per a la Generalitat i per a les entitats públiques relacionades amb l'àmbit de la protecció del menor, conforme establix l'article 86 de la Llei 12/2008, de 3 de juliol de 2008, de la Generalitat, de Protecció Integral de la Infància i l'Adolescència de la Comunitat Valenciana.
Segons l'esmentat precepte, les actuacions preventives tenen caràcter prioritari i seran dutes a terme per mitjà del desenvolupament d'intervencions educatives, socials i terapèutiques amb els menors, per mitjà de la utilització dels servicis i recursos comunitaris, i amb el foment de programes d'inserció i intervenció familiar, garantint que estes activitats siguen realitzades per professionals i educadors en el propi entorn del menor.
Dins d'estes actuacions prioritàries destinades a la prevenció de potencials situacions de risc o desemparament d'un menor, els centres de dia de menors constituïxen uns recursos essencials de caràcter preventiu, configurats com uns establiments en què es presten, en horari diürn, servicis complementaris de suport familiar, i així contribuir a pal·liar les carències dels menors i millorar el seu procés d'integració social, familiar i laboral.
L'apartat 2 de l'esmentat article 86 de la Llei 12/2008, de 3 de juliol de 2008, de la Generalitat, de Protecció Integral de la Infància i l'Adolescència de la Comunitat Valenciana, establix que els centres de dia de menors com a recurs preventiu, tant públics com privats, han d'integrar-se en les actuacions i coordinar-se amb els equips de servicis socials de les entitats locals.
En relació amb això, l'article 147.1, apartat b, de l'esmentada Llei 12/2008, atribuïx a les entitats locals la competència en matèria de prevenció de situacions de desprotecció social i desarrelament familiar. Per la seua banda l'article 158.1, apartat a, establix per a les institucions privades col·laboradores en matèria de protecció de menors la realització d'activitats de suport encaminades a previndre i evitar possibles situacions de desprotecció social en el menor i en el seu entorn sociofamiliar, a prestar l'atenció i intervenció social, educativa, psicopedagògica o jurídica que el menor puga requerir, i afavorir la integració i autonomia personal, social i laboral de menors.
Per la seua banda el Reglament de Mesures de Protecció Jurídica del Menor en la Comunitat Valenciana, aprovat per Decret 93/2001, de 22 de maig, del Govern Valencià, preveu en l'article 21.3, apartat f, com un recurs de suport familiar, l'atenció diürna en centres destinats a prestar un suport preventiu a la inadaptació social dels menors. I l'article 22 de l'esmentat reglament atribuïx a les entitats locals la competència per al desplegament i aplicació dels esmentats recursos de suport familiar, establint la possibilitat que estos recursos es presten a través d'institucions privades col·laboradores.
La Generalitat té l'obligació de recolzar i prestar la necessària col·laboració financera a les entitats que actuen en l'àmbit de l'atenció a la infància. Per això, a través d'esta ordre es realitza una convocatòria tendent a sufragar el sosteniment de centres de dia de menors com a recursos preventius.
En virtut d'això i fent ús de les facultats que em conferix l'article 47.11 del text refós de la Llei d'Hisenda Pública de la Generalitat Valenciana i el Decret 161/2008, de 17 d'octubre, del Consell, pel qual s'aprova el Reglament Orgànic i Funcional de la Conselleria de Benestar Social.
ORDENE
TÍTOL I
Ajudes i subvencions
Article 1. Objecte
1. És objecte d'esta ordre, regular i convocar ajudes per al sosteniment de centres de dia d'atenció especialitzada de menors, per a l'any 2009.
2. El procediment de concessió de les ajudes es realitzarà en règim de concurrència competitiva.
3. Les ajudes concedides per mitjà d'esta ordre no necessiten de la seua notificació a la Comissió Europea, per no reunir tots els requisits de l'apartat 1 de l'article 87 del Tractat CE.
CAPÍTOL I
Centres de dia de menors
Article 2. Àmbit
Es convoquen ajudes per al sosteniment de centres de dia de menors que constituïsquen recursos preventius dirigits a previndre i impedir potencials situacions de desprotecció social d'un menor, com a mesura especial de suport familiar.
Article 3. Objecte
Les ajudes destinades a centres de dia de menors seran:
1. Ajudes per al pagament dels salaris i seguretat social dels professionals que depenent directament de l'entitat sol·licitant, realitzen funcions en el centre.
2. Ajudes per a despeses generals de manteniment del centre: despeses de funcionament i despeses d'atenció del menor.
Article 4. Sol·licitants
1. Podran sol·licitar les ajudes regulades en esta ordre, les entitats locals i les entitats privades sense ànim de lucre, que siguen titulars dels centres de dia de menors autoritzats de conformitat amb el capítol II, del títol IV de la Llei 5/1997, de 25 de juny, de la Generalitat Valenciana, per la qual es regula el Sistema de Servicis Socials en a l'àmbit de la Comunitat Valenciana i inscrits en el Registre ordenat pel Decret 91/2002, de 30 de maig, del Govern Valencià, sobre Registre dels Titulars d'Activitats d'Acció Social i de Registre i Autorització de Funcionament dels Servicis i Centres d'Acció Social en la Comunitat Valenciana, i sempre que els esmentats centres respecte a les mateixes places no tinguen formalitzat concert de places, a l'empara de les convocatòries públiques que estiguen realitzades per la Conselleria de Benestar Social, de concerts per a places assistencials en determinats centres residencials i centres de dia d'atenció especialitzada a menors.
2. Així mateix les entitats sol·licitants no han d'estar sotmeses en les prohibicions que, per a obtindre la condició de beneficiari de subvencions, s'establixen en l'article 13, apartats 2 i 3, de la Llei 38/2003, de 17 de novembre, General de Subvencions.
Article 5. Criteris de valoració de les sol·licituds
1. Les sol·licituds que reunisquen els requisits per a participar en esta convocatòria d'ajudes, seran valorades fins a un màxim de 100 punts d'acord amb els criteris de valoració següents:
a) Ser un recurs d'atenció diürna subvencionat en l'exercici anterior. Este criteri es valorarà fins a 40 punts.
b) Nivell de necessitat social del recurs. Este criteri es valorarà fins a 30 punts.
c) Qualitat del recurs presentat, apreciada considerant tant l'adequació de les activitats als objectius com al seu disseny tècnic. Este criteri es valorarà fins a 30 punts.
2. Les subvencions es concediran a les sol·licituds que hagen obtingut una puntuació mínima de 50 punts. La quantia a concedir en cada cas es determinarà tenint en compte els criteris establits en l'article 6 d'esta ordre.
3. En cas de disposar de crèdit suficient una vegada concedides les subvencions a les sol·licituds que superen la puntuació mínima, podran concedir-se subvencions a les sol·licituds que no hagen aconseguit esta, seguint l'ordre de puntuació obtingut.
CAPÍTOL II
Import de les ajudes
Article 6. Criteris generals en la determinació de la quantia
Les quanties que s'assignaran a cada centre previstos en esta ordre, atendrà als factors següents:
1. Amb caràcter general, s'observaran com a criteris per a determinar la quantia:
a) El nivell d'execució i l'avaluació de cada centre, en l'exercici de 2008.
b) El pressupost que la corporació local o, si és el cas, l'entitat sense fi de lucre, dedica a cada centre subvencionat per la Conselleria de Benestar Social, en relació amb el pressupost general d'aquella.
c) El nivell assistencial que preste el recurs, a fi d'assegurar el desenvolupament d'una sèrie de prestacions que possibiliten un treball psicosocial amb els menors i les menors i amb el seu medi natural de desenvolupament: prestacions educatives, sanitàries, escolars, activitats ocupacionals, culturals i recreatives, suport social, assistència social i treball en família.
2. Referit a despeses de personal, s'observaran com a criteris per a determinar la quantia:
a) Les retribucions salarials del personal del centre, en situació regular de contractació, incloses les despeses de seguretat social en els seus diferents règims, atenent al règim a què estiga acollida l'esmentada persona. Les esmentades retribucions estaran adequades a les taules salarials que s'establixen en annex I d'esta ordre.
b) Les despeses derivats del personal que realitza una prestació continuada de servicis professionals, encara que esta no cobrisca tot el període subvencionat.
c) La subvenció que s'atorgue a l'entitat per este concepte de personal no dependrà de la titulació de qui ocupa el lloc, sinó de la que fóra necessària per a ocupar este.
d) Respectant la legalitat vigent, es podran proposar la concessió de quanties inferiors en este concepte, quan hi haja causa degudament justificada.
e) Inicialment només caldrà ajustar-se al mateix número de personal subvencionat en l'exercici anterior.
3. Referit a despeses generals, s'observaran com a criteris per a determinar la quantia:
a) Les que siguen necessàries per al funcionament del centre. Estes comprenen tant les de manteniment del centre com les d'atenció del menor. Caldrà ajustar-se al nombre de places que se subvencionen, sense excedir el mòdul màxim corresponent a la seua tipologia per este concepte.
b) Es podran computar com a despeses generals del centre, els servicis de contractació a empreses externes, diferents de l'entitat subvencionada (cuina, neteja, bugaderia i altres), i també els treballs realitzats per tercers, encara que es realitzen en el mateix local de l'entitat objecte de la subvenció.
4. Si es tracta d'un recurs d'atenció diürna subvencionat en l'exercici anterior, el nombre de places que cal subvencionar serà, inicialment, el mateix que en l'exercici anterior. Excepcionalment podrà finançar-se un nombre més gran de places per causes que hauran de quedar justificades en l'expedient.
Article 7. Imports i mòduls econòmics per a centres
1. Per al càlcul de l'import de l'ajuda corresponent a cada centre de dia, es tindrà en compte les despeses de personal i les despeses generals del centre:
a) Quant a les despeses de personal, caldrà ajustar-se a la taula d'imports establida en l'annex I, d'acord amb la plantilla i personal efectiu del centre segons el seu temps de dedicació, retribució real i règim de seguretat social, i sempre que es dispose de les ràtios mínimes de personal que es preveuen, d'acord amb cada tipologia de centre de dia, en l'Ordre de 19 de juny de 2003, de la Conselleria de Benestar Social, per la qual es regula la tipologia i condicions materials i de funcionament dels centres de protecció de menors, en la Comunitat Valenciana.
L'import de l'ajuda que la Conselleria de Benestar Social subvencionarà per este concepte de despeses de personal, serà, com a màxim:
- Fins a un 65% de l'import reflectit en les taules de l'annex I d'esta ordre, en els centres d'atenció diürna de titularitat d'entitats locals.
- Fins a un 100% de l'import reflectit en les taules de l'annex I d'esta ordre, en els centres d'atenció diürna de titularitat d'entitats privades sense ànim de lucre.
Així mateix el personal que cal subvencionar serà com a màxim el que s'establix en l'annex II d'esta ordre, d'acord amb la tipologia de centre de dia, nombre de places i règim de jornada.
b) Quant a les despeses generals del centre, s'establix en l'annex III, uns imports màxims per menor i dia, que atenen a les despeses de manteniment de l'establiment i d'atenció al menor, segons s'oferisca o no el servici de menjador en els centres d'atenció diürna.
2. L'import total de la subvenció serà reduït a un mòdul de cost dia/plaça, a partir del resultat de la suma de les quantitats següents:
a) Totalitat de les aportacions en concepte de despeses de personal, conforme al punt 1. a) d'este article.
b) Producte obtingut de la multiplicació de l'import de despeses generals pel nombre de places subvencionades i pel nombre de dies a l'any de funcionament del centre.
Tant en els centres de dia de titularitat d'entitats locals com d'entitats privades sense ànim de lucre, es comptabilitzaran fins a un màxim de 225 dies, si bé això es referix només a l'import de despeses generals del centre, no a l'import de despeses de personal, la quantia del qual serà integra i anual o des del moment que el centre estiga en funcionament.
TÍTOL II
Procediment
CAPÍTOL I
Iniciació del procediment
Article 8. Iniciació
L'inici i tramitació del procediment s'ajustarà al que establix esta ordre i, amb caràcter general, en la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, modificada per la Llei 4/1999, de 13 de gener.
Article 9. Sol·licitud
1. Les sol·licituds d'ajudes d'esta convocatòria es presentaran per duplicat, segons model que figura en l'annex IV, degudament formalitzada i subscrita per qui posseïsca la representació de l'entitat titular del recurs objecte de l'ajuda.
L'esmentat model portarà adjunt la fitxa de manteniment de tercers, que servirà per a acreditar la titularitat del compte bancari a través de la qual el beneficiari desitja percebre l'ajuda.
2. El model de sol·licitud i de fitxa de manteniment de tercers es trobarà a disposició dels sol·licitants en les direccions territorials de la Conselleria de Benestar Social i en les oficines PROP de la Generalitat.
Article 10. Documentació que han de presentar les persones interessades
1. Junt amb la sol·licitud, degudament conformada, i sense perjudici del que disposa l'article 45.3 de la Llei 5/1997, de 25 de juny, de la Generalitat Valenciana, per la qual es regula el sistema de servicis socials en l'àmbit de la Comunitat Valenciana (DOGV núm. 3.032, de 10 de juliol de 1997), s'adjuntarà la documentació següent:
a) Memòria de l'exercici anterior del centre per al qual se sol·licita subvenció si este haguera estat en funcionament. No obstant això, si l'entitat ja va tindre finançat en l'exercici 2008 el centre per al qual sol·licita la subvenció, servirà com a document la memòria que ha de presentar-se davant la Direcció Territorial de Benestar Social abans del 31 de gener de 2009, a l'empara del que es preceptua en l'Ordre de 28 de desembre de 2007, de la Conselleria de Benestar Social, per la qual es regula i convoca ajudes dirigides al sosteniment dels centres d'atenció especialitzada a menors, per a l'any 2008.
b) Metodologia i/o el programa d'actuació, objectius, nombre de menors i/o famílies a atendre, sistema d'avaluació previst i recursos disponibles del centre per al qual se sol·licita subvenció, per a l'exercici sol·licitat.
c) En relació amb la plantilla de personal que prestarà els seus servicis en la gestió de cada centre per al qual se sol·licita subvenció, titulació d'esta i documentació o certificat de tindre contractada la plantilla a data 1 de gener de 2009. S'indicarà, si és el cas, si hi ha un programa o servici o un altre centre amb què es compartix el treballador o treballadora per a qui se sol·licita subvenció.
d) Fotocòpia compulsada del CIF de l'entitat sol·licitant.
2. Tots els documents presentats hauran de ser originals, còpies legalitzades per notari, confrontades o compulsades.
3. Així mateix les entitats sol·licitants han d'acreditar que no incorren en motius d'exclusió assenyalats en l'article 13 de la Llei 38/2003, de 17 de novembre, General de Subvencions, i que han complit l'obligació del reintegrament dels deutes amb l'administració atenent al que disposa l'article 25 del reglament de l'esmentada Llei 38/2003. Esta acreditació es realitzarà per mitjà de la declaració continguda en l'apartat K del model oficial de sol·licitud, subscrita pel representant legal de l'entitat sol·licitant.
Article 11. Lloc de presentació
1. Les sol·licituds d'ajuda per a centres de dia d'atenció especialitzada a menors es presentaran, junt amb la documentació requerida, en el Registre de la Direcció Territorial de la Conselleria de Benestar Social de la província en què radique el centre per al qual se sol·licita la subvenció.
2. Tot això sense perjudici del que disposa l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, modificada per la Llei 4/1999, de 13 de gener.
Article 12. Terminis de presentació
El termini de presentació de sol·licituds serà d'un mes a comptar des de l'endemà de la seua publicació en el Diari Oficial de la Comunitat Valenciana. Quan l'últim dia del termini de presentació siga inhàbil, s'entendrà prorrogat al primer dia hàbil següent.
Article 13. Esmena de la sol·licitud
1. Rebudes les sol·licituds, i incoat l'expedient, les direccions territorials de Benestar Social les verificaran i podran realitzar d'ofici les actuacions que consideren necessàries per a la determinació, el coneixement i la comprovació de les dades en virtut de les quals s'ha de pronunciar la resolució.
2. Quan la sol·licitud no reunisca els requisits exigits, o no acompanye la documentació que d'acord amb esta ordre resulte exigible, es notificarà a l'entitat o persona interessada la causa que impedix la continuació del procediment, i se li requerirà perquè de conformitat amb l'article 71.1 de la Llei 30/1992, de 26 de novembre, de Règim Jurídic de les Administracions Públiques i Procediment Administratiu Comú, en el termini de 10 dies, esmene la falta o acompanye els documents preceptius, amb indicació que, si així no ho fa, se'l tindrà per desistit de la seua petició, prèvia resolució que haurà de ser dictada en els termes que preveu l'article 42 de l'esmentada llei.
3. Es delega en el director o directora territorial de Benestar Social la competència per a dictar la resolució a què fa referència l'apartat 2 d'este article. La resolució indicarà expressament que s'adopta per delegació i es considerarà dictada per l'òrgan delegatori, esgotant la via administrativa.
Contra esta es podrà interposar directament recurs davant l'ordre jurisdiccional contenciós administratiu en la forma, termini i condicions que determina la llei reguladora de l'esmentada jurisdicció.
No obstant això, prèviament es podrà interposar potestativament, i segons corresponga, recurs de reposició conforme a l'article 116 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, modificada per la Llei 4/1999, de 13 de gener, o el requeriment previst en l'article 44 de la Llei 29/1998, de 13 de juliol, reguladora de la Jurisdicció Contenciosa Administrativa.
CAPÍTOL II
Ordenació i instrucció del procediment
Article 14. Ordenació i instrucció
En les fases d'ordenació i instrucció del procediment, i a la vista de la documentació que es troba en poder de l'expedient i de les obligacions que s'adquirisquen per la concessió de l'ajuda, el corresponent departament en matèria de protecció de menors de les direccions territorials de Benestar Social podrà demanar informes dels organismes i entitats que es crega oportú i efectuar les comprovacions necessàries sobre l'exactitud de tot això.
Article 15. Estudi de l'expedient
Complet l'expedient, el corresponent departament en matèria de protecció de menors elaborarà les plantilles tècniques d'estudi que seran firmades pel director o la directora territorial, segons model que s'elabore per instrucció interna de la Direcció General de Família, i que es remetran junt amb l'expedient a l'esmentada Direcció General.
CAPÍTOL III
Finalització del procediment
Article 16. Proposta
Rebut l'expedient en la Direcció General de Família junt amb la plantilla tècnica, la Comissió de Valoració que es constituirà a este efecte el valorarà i elevarà proposta de resolució a la directora general de Família.
Article 17. Comissió de valoració
1. La Comissió de valoració estarà composta per la cap d'Àrea de Família i Infància, que actuarà com a presidenta, i els caps de servici de la Direcció General de Família, un dels quals actuarà com a secretari.
2. L'esmentada comissió elaborarà les propostes de concessió o denegació de les ajudes que seran elevades a la directora general de Família perquè resolga com estime procedent.
3. A l'esmentada comissió de valoració podran convocar-se els tècnics o tècniques de les direccions territorials i/o de la Direcció General que s'estimen procedents.
Article 18. Resolució
1. D'acord amb el que disposa la Resolució de 30 de gener de 2001 (DOGV núm. 3.936, de 9 de febrer de 2001), del conseller de Benestar Social, sobre delegació de l'exercici de competències en determinats òrgans de la Conselleria, modificada per Resolució de 16 de febrer de 2001 (DOGV núm. 3.944, de 21 de febrer de 2001) i modificada per Resolució de 14 de maig de 2002 (DOGV núm. 4.252, de 20 de maig de 2002), la resolució de les sol·licituds d'ajudes sol·licitades a l'empara del que preveu esta ordre, està delegada en la directora general de Família.
2. El termini màxim per a tramitar, resoldre i notificar les sol·licituds sobre les ajudes arreplegades en esta ordre serà de tres mesos comptats a partir de la data en què s'hagueren fet públics els crèdits per al finançament de les ajudes.
No obstant això, si es desestimen totalment o parcialment sol·licituds per falta de consignació pressupostària, i després de la finalització del termini de resolució s'incrementen els crèdits destinats a finançar estes ajudes, estes sol·licituds exclusivament podran valorar-se, resoldre's i notificar-se en el termini de dos mesos comptats a partir de la data de publicació en el Diari Oficial de la Comunitat Valenciana, de la resolució del conseller de Benestar Social que done publicitat a este increment.
3. En aquells supòsits en què no es produïsca resolució expressa en el termini assenyalat s'entendrà que les sol·licituds han sigut desestimades, als efectes previstos per l'article 44.1 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, modificada per la Llei 4/1999, de 13 de gener.
4. L'import de les subvencions concedides no podrà, aïlladament o en concurrència amb subvencions o ajudes d'altres administracions públiques o d'altres ens públics o privats, nacionals o internacionals, superar el cost de l'activitat que han de desenvolupar les entitats beneficiàries.
5. Podrà ser motiu de denegació de les ajudes previstes en esta ordre no reintegrar les quantitats indegudament percebudes corresponents a exercicis anteriors. En tot cas, perquè procedisca la denegació serà necessari que, prèviament l'esmentada circumstància haja sigut constatada i declarada per l'administració mitjançant una resolució expressa motivada, dictada en un procediment amb audiència i notificació a la persona interessada.
Article 19. Recursos
Les resolucions dictades per la directora general de Família si s'adopten per delegació indicaran expressament esta circumstància i es consideraran dictades per l'òrgan delegatori, esgotant la via administrativa.
Contra estes es podrà interposar directament recurs davant l'ordre jurisdiccional contenciós administratiu en la forma, termini i condicions que determina la llei reguladora de l'esmentada jurisdicció.
No obstant això, prèviament es podrà interposar, potestativament, i segons siga procedent, recurs de reposició conforme a l'article 116 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, modificada per la Llei 4/1999, de 13 de gener, o el requeriment previst en l'article 44 de la Llei 29/1998, de 13 de juliol, reguladora de la Jurisdicció Contenciosa Administrativa.
TÍTOL III
Del pagament i de la justificació de les subvencions
Article 20. Obligacions
1. Les entitats que obtinguen alguna ajuda a l'empara d'esta ordre hauran de complir les obligacions generals regulades en la Llei 38/2003, de 17 de novembre (BOE núm. 276, de 17 de novembre), General de Subvencions, i en el Reglament de desplegament aprovat per Reial Decret 887/2006, de 21 de juliol (BOE núm. 176, de 25 de juliol de 2006), i de forma expressa:
a) La submissió a les actuacions de control financer que correspon a la Intervenció General en relació amb la subvenció i ajudes concedides.
b) Comunicar fefaentment a l'òrgan que concedix la subvenció la sol·licitud i la concessió de tota ajuda, amb la mateixa finalitat, per part d'altres organismes públics. Esta comunicació haurà d'efectuar-se tan prompte com es conega i, en tot cas, amb anterioritat a la justificació de l'aplicació donada als fons percebuts. L'obtenció concurrent de subvencions o ajudes atorgades per altres administracions o ens públics o privats podrà donar lloc a la modificació de la resolució de concessió.
c) No alterar la finalitat de les subvencions i complir les obligacions que establix la legislació vigent per als perceptors de fons públics.
d) No minorar ni anul·lar la consignació que hagueren previst inicialment en el seu pressupost, per a este fi.
e) Facilitar la inspecció, el control i el seguiment de la Conselleria de Benestar Social, i en particular de la Direcció General de Família o de les seues unitats administratives dependents, a fi de conéixer qualsevol aspecte de l'activitat objecte de la subvenció, especialment, i a requeriment d'estos, tota la informació econòmica, fiscal, laboral, tècnica i de qualsevol tipus, que els siga sol·licitada i tinga com a objecte justificar el compliment dels requisits i condicions necessaris per a la concessió de la subvenció, la realització de les activitats o adopció del comportament que justifica el seu lliurament o bé la correcta aplicació de la suma lliurada a la finalitat prevista, sense perjudici de la confidencialitat exigible.
f) Col·laborar amb la Generalitat, en l'àmbit del centre subvencionat, en polítiques integrals, amb la finalitat d'afavorir la coordinació i integració d'estos.
g) Atendre els pagaments de les obligacions que es contrauen.
h) Formalitzar adequadament els documents de seguiment tècnic i financer previstos en esta ordre o en la resolució que done publicitat als crèdits pressupostaris per a la subvenció dels centres previstos en esta ordre.
i) Justificar les ajudes concedides en el termini màxim establit en esta ordre o les normes que s'apliquen.
j) Presentar en la direcció territorial de Benestar Social corresponent abans del 31 de gener de 2010 una memòria de desenvolupament del centre subvencionat.
Tot això sense perjudici de la presentació dels informes de situació o de la relació de menors atesos en el centre que puga requerir la direcció territorial de Benestar Social corresponent o la Direcció General de Família, en qualsevol moment.
2. L'incompliment d'alguna d'estes obligacions podrà donar lloc al desistiment sense efecte o minoració de la resolució de concessió de l'ajuda i, si és el cas, el reintegrament, total o parcial, de les quantitats percebudes i a l'exigència de l'interés de demora des del moment del pagament de la subvenció.
Article 21. Sistema de pagaments de les ajudes i subvencions
1. Per al règim de lliuraments de transferències corrents per al pagament de les ajudes i subvencions previstes en esta ordre, llevat que la legislació de la Generalitat permeta un règim excepcional de lliuraments, s'aplicarà el règim general previst en l'article 47 bis del text refós de la Llei d'Hisenda Pública, en els seus percentatges màxims.
2. No obstant això, la resolució per la qual es publiquen les quanties màximes de les ajudes regulades en esta ordre, especificarà el règim definitiu de lliurament, el qual serà arreplegat en les resolucions de concessió d'ajudes.
Article 22. Garanties
1. Quan es produïsquen bestretes de pagament, el beneficiari de la subvenció estarà obligat a garantir l'import dels mateixos. La quantia de la garantia serà per un import equivalent a la quantitat anticipada.
A estos efectes, s'entendrà per bestretes de pagament, les quantitats que siguen lliurades a favor del beneficiari amb anterioritat a què este justifique la despesa corresponent.
2. Queden exceptuades d'esta obligació les corporacions locals i les entitats sense ànim de lucre en què concórreguen les circumstàncies previstes en l'article 47 bis, apartat 3, lletra a, del text refós de la Llei d'Hisenda Pública de la Generalitat Valenciana, aprovat per Decret Legislatiu de 26 de juny de 1991, del Consell de la Generalitat Valenciana.
3. L'esmentada garantia podrà constituir-se en forma d'aval bancari, garantia real immobiliària o pòlissa d'assegurament subscrita amb qualsevol entitat degudament reconeguda.
En el cas d'aval bancari, este haurà de constituir-se amb caràcter solidari amb renúncia expressa al benefici d'exclusió previst en l'article 1830 del Codi Civil.
Per a la constitució i tramitació de les garanties, caldrà ajustar-se al que disposa la Llei 30/2007, de 30 d'octubre, de Contractes del Sector Públic; al Reial Decret 1098/2001, de 12 d'octubre, pel qual s'aprova el reglament general de la Llei de Contractes de les Administracions Públiques, i en l'Ordre de 14 de febrer de 1986, de la Conselleria d'Economia i Hisenda, per la qual es regula el procediment de constitució i devolució de fiances.
Siga quina siga la forma triada per a formalitzar la garantia, esta haurà de depositar-se en les direccions territorials de la Conselleria d'Economia, Hisenda i Ocupació de la província corresponent, les quals faran entrega al beneficiari de la carta de pagament acreditativa del depòsit, que haurà de ser presentada per este en la direcció territorial de la Conselleria de Benestar Social, com a requisit previ i inexcusable per al pagament.
Article 23. Sistema de justificació de les ajudes i subvencions
1. La justificació de la despesa consistirà en la presentació davant la direcció territorial de Benestar Social corresponent de la següent documentació subscrita pel titular del centre o qui posseïsca la seua representació:
a) Documents acreditatius de la despesa corresponent a la nòmina dels treballadors, incloent-hi els fulls de salari degudament subscrits per estos i els documents acreditatius del pagament a la Seguretat Social de les quotes relatives a les cotitzacions socials dels treballadors, on figure el certificat bancari d'haver sigut pagat o carregat en compte.
Si hi ha persones que presten els seus servicis en virtut de contractes de prestació de servicis, caldrà aportar les corresponents factures emeses pels esmentats professionals, i també la documentació acreditativa que estos complixen els requisits exigits per la legislació tributària vigent.
b) Documents i factures de la quantia de la despesa efectuada pels conceptes no derivades de les despeses de personal, segons model arreplegat en l'annex V d'esta ordre.
2. Les entitats locals podran substituir l'esmentada documentació per un certificat d'obligació contreta o reconeguda, o de pagament ordenat, segons model arreplegat en l'annex VI d'esta ordre.
Per mitjà de l'esmentat certificat o, si no n'hi ha, amb els contractes de treball, s'acreditarà el número de personal assignat al centre de dia, la categoria professional i el període treballat. En el supòsit de personal compartit, caldrà indicar en quin altre programa o servici treballa i per quin import i percentatge es justifica en altres subvencions concedides.
3. Les despeses que cal justificar en estes subvencions seran, com a mínim, igual a la quantia de la subvenció atorgada, quantitats que quedaran reflectides en la resolució de concessió de l'ajuda.
4. Els terminis i el sistema de justificació estaran en funció de la forma de pagament establida, no obstant això, la subvenció concedida que incloga el període comprés entre l'1 de gener i el 30 de setembre haurà d'haver-se justificat, com a màxim a 31 d'octubre de 2009, i no podran presentar-se justificacions de despesa efectuada en l'exercici de l'any 2009, després del 31 de gener de l'any 2010.
Excepcionalment, la Direcció General de Família podrà admetre la documentació presentada fora del termini establit en esta convocatòria, acreditativa de la correcta realització de l'activitat objecte de la subvenció, sempre que el retard obeïra a causes degudament justificades en l'expedient i no imputables al beneficiari de la subvenció.
5. Les factures acreditatives de la despesa realitzada hauran de reunir els requisits arreplegats en el reglament pel qual es regulen les obligacions de facturació, aprovat pel Reial Decret 1496/2003, de 28 de novembre (BOE núm. 286, de 29 de novembre de 2003).
Article 24. Desistiment sense efectes i minoració de les ajudes econòmiques
1. Podran dictar-se resolucions de desistiment sense efectes o minoració de les ajudes concedides i, si és el cas, reintegrament de les quantitats indegudament percebudes, en els supòsits següents:
a) De conformitat amb el que disposa l'article 19.4 de la Llei 38/2003, de 17 de novembre, General de Subvencions, tota alteració de les condicions tingudes en compte per a la concessió de la subvenció, i en tot cas l'obtenció concurrent d'altres aportacions fora dels casos permesos per les normes reguladores, podrà donar lloc a la modificació de la resolució de concessió, en els termes establits en la normativa reguladora de la subvenció.
b) Es podrà dictar una resolució de desistiment sense efectes o minoració i, en tot cas, de reintegrament de les quantitats rebudes, en els supòsits de l'article 37 de la Llei 38/2003, de 17 de novembre, General de Subvencions.
2. En el desistiment sense efecte o minoració de l'ajuda concedida, es garantirà, en tot cas, per part de la direcció territorial de Benestar Social, el dret de l'interessat a l'audiència.
3. Les quantitats que s'hauran de reintegrar tindran la consideració d'ingrés de dret públic als efectes del procediment aplicable a la seua cobrança.
4. En els casos de nul·litat, anul·labilitat i rectificació d'errors dels actes administratius que van servir de base a la concessió d'estes ajudes caldrà ajustar-se al que disposa el capítol I, del títol VII, de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, modificada per la Llei 4/1999, de 13 de gener.
5. El termini per a resoldre serà de sis mesos comptats a partir que s'inicie l'expedient.
DISPOSICIONS ADDICIONALS
Primera
L'eficàcia d'esta convocatòria queda condicionada a l'existència en els pressupostos de l'exercici econòmic de l'any 2009 de crèdit adequat i suficient per a atendre les ajudes previstes en esta. Amb este fi, la Conselleria de Benestar Social, una vegada aprovada i publicada la Llei de Pressupostos de la Generalitat per a l'any 2009, publicarà mitjançant resolució les modificacions, si és el cas, respecte a la manera de pagament i de justificació, i també les dotacions pressupostàries màximes per a les ajudes convocades i les línies de subvenció destinades a finançar-les. No obstant això, no es dictarà cap resolució sobre les sol·licituds d'ajuda a l'empara d'esta mentre no existisca crèdit adequat i suficient en l'exercici de l'any 2009.
Els esmentats crèdits tenen caràcter limitador i no podran concedir-se subvencions una vegada que estos s'hagen esgotat, i esta circumstància es publicarà en el DOCV.
Els aspectes regulats en esta ordre s'aplicaran sense perjudici de totes les normes que regisquen el règim jurídic pressupostari de l'administració de la Generalitat. Si la corresponent llei de pressupostos o la normativa aplicable establixen condicions distintes, caldrà aplicar les que procedisquen.
Segona
Excepcionalment, per raons de necessitat o d'interés públic o social, la Comissió de Valoració podrà efectuar propostes que excedisquen dels criteris i/o mòduls màxims establits, quan concórreguen en el centre circumstàncies extraordinàries, degudament acreditades en l'expedient.
Tercera
La Conselleria de Benestar Social no assumirà obligacions que es deriven de la relació laboral del personal dels centres subvencionats, sinó que seran els seus titulars els que respondran amb caràcter exclusiu.
Així mateix, la concessió d'una subvenció, a l'empara d'esta ordre, no comportarà cap obligació per part d'esta Conselleria de Benestar Social respecte a les subvencions d'exercicis posteriors.
DISPOSICIONS FINALS
Primera
S'autoritza la Secretaria Autonòmica de Família i Coordinació Social, la Sotssecretaria de Benestar Social i la Direcció General de Família a elaborar les instruccions de desenvolupament d'esta ordre.
Segona
Quan les entitats sol·licitants facen publicitat a través de qualsevol mitjà de comunicació dels centres subvencionats, totalment o parcialment, per mitjà de les ajudes a què es referix esta ordre, serà obligatori fer constar explícitament que es tracta d'un centre «subvencionat per la Generalitat, Conselleria de Benestar Social».
En els locals dels centres subvencionats s'haurà d'exposar, en lloc visible, una placa d'identificació en què s'indique la seua condició de subvencionat per la Generalitat, quan l'ajuda siga superior al 50% del cost del servici.
Tercera
Queden expressament exclosos de les ajudes previstes en esta ordre, els conceptes següents:
a) Les quotes a associacions o federacions.
b) Els servicis específicament acadèmics dels centres.
c) Els centres que s'ajusten a programes propis d'altres organismes, sense perjudici de la necessària col·laboració per al cas de matèries concurrents.
d) Els centres que ja siguen subvencionats, en tot o en part i per al mateix objecte, per una altra direcció general de la pròpia Conselleria de Benestar Social.
e) Els corresponents a altres exercicis econòmics.
Quarta
Esta ordre entrarà en vigor l'endemà de la seua publicació en el Diari Oficial de la Comunitat Valenciana. No obstant això, no es dictarà cap resolució sobre les sol·licituds d'ajuda, a l'empara d'esta, mentre no existisca crèdit adequat i suficient en l'exercici de l'any 2009.
Cinquena
Contra les bases d'esta convocatòria es podrà interposar recurs contenciós administratiu davant la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos a comptar des de l'endemà de la seua publicació, de conformitat amb el que disposa l'article 46 de la Llei 29/1998, de 13 de juliol, reguladora de la Jurisdicció Contenciosa Administrativa, sense perjudici que es puga interposar qualsevol altre recurs que s'estime pertinent.
No obstant això, prèviament es podrà interposar, potestativament, i segons siga procedent, recurs de reposició en el termini d'un mes a comptar de l'endemà de la seua publicació, conforme a l'article 116 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, modificada per la Llei 4/1999, de 13 de gener, o en el cas d'administracions públiques, el requeriment previst en l'article 44 de la Llei 29/1998, de 13 de juliol, reguladora de la Jurisdicció Contenciosa Administrativa, en el termini de dos mesos a comptar des de l'endemà de la seua publicació.
València, 9 de desembre de 2008
El vicepresident tercer del Consell i conseller de Benestar Social,
JUAN GABRIEL COTINO FERRER
ANNEX I
Taula d'aportacions a les retribucions del personal que desenvolupe la seua activitat en centres de dia de menors. Exercici 2009

ANNEX II
Ràtios màximes de personal en centres de dia d'atenció a menors.
Exercici 2009.

ANNEX III
Import diari per menor en concepte de despeses generals en centres de dia d'atenció a menors.
Exercici 2009.

ANEXO I
Tabla de aportaciones a las retribuciones del personal que desarrolle su actividad en centros de día de menores.
Ejercicio 2009.

ANEXO II
Ratios máximas de personal en centros de día de atención a menores.
Ejercicio 2009.

ANEXO III
Importe diario por menor en concepto de gastos generales en centros de día de atención a menores.
Ejercicio 2009.
